Kuudesluokkalaisen pojan äiti ihmettelee jaossa olleita ehkäisyvälineitä koululaisille suunnatussa tapahtumassa.

Vantaalla asuva 12-vuotias poika osallistui kaupungintalolla huhtikuun lopussa pidettyyn Vaikuttaja-päivään. Tilaisuuden tarkoituksena on tarjota lapsille ja nuorille mahdollisuus vaikuttaa kaupungin päätöksentekoon.

Ilta-Sanomiin yhteyttä ottanut äiti ihmettelee, miksi alle murrosikäiselle pojalle tarjottiin kertomansa mukaan myös kondomeja, kun hän meni ottamaan karamelleja Vantaan Demarinuorten esittelypöydästä.

Pöydällä oli korissa sekaisin karkkeja ja kondomeja. Tässä yhteydessä oli pojan mukaan sanottu, että ”siitä saat ilmaiseksi karkkia ja kortsua”.

– Hän itse sanoi kotona vähän hämmentyneenä ja naureskellen, että siellä tarjottiin hänelle kondomeja, äiti kertoo.

Kondomit oli varustettu iskulauseella ”Kaikkea ei tarvitse niellä”. Äidin mielestä tuote oli huonosti harkittu tilaisuudessa, jonka osallistujista suuri osa on alle lain mukaisen 16 vuoden suojaikärajan.

– Eikö tälle ikäluokalle ole muuta jaettavaa? Mikä oikein on se viesti, joka lapsille halutaan tällä antaa, hän ihmettelee.

Hän kertoo ottaneensa yhteyttä myös Vantaan kaupunkiin.

– Haluaisin, että he myös katsovat vähän minkä tyyppistä toiminta on, kun kyseessä on vielä koulupäivän aikana toteutettava juttu.

IS ei tavoittanut vappupäivänä tapahtumasta vastaavaa henkilöä. Kaupungin verkkosivujen mukaan Vaikuttaja-päivään osallistuu edustajia kaikista vantaalaisista peruskouluista, toisen asteen oppilaitoksista ja nuorisotiloista.

”Tarkoitettu yläasteikäisille”

Vantaan Demarinuoret ry:n järjestösihteeri Mirva Saarelainen kommentoi, että esillä olleet kondomit oli tarkoitettu vanhemmille nuorille ja niiden ottaminen oli vapaaehtoista. Hänen mukaansa kondomit otettiin esiin vasta iltapäivällä, jolloin ovet aukenivat tapahtuman aikataulun mukaan yläkoululaisille.

– On voinut käydä, että siellä on ollut vielä joku ala-asteikäinen mukana. Voi olla vaikea arvioida, minkä ikäisiä on ollut, Saarelainen kertoo Ilta-Sanomille.

– On todella harmillista, jos näin on käynyt, mutta meillä on tarkoitus viedä eteenpäin myös seksuaalivalistusta.

Suomen laissa seksin suojaikäraja on 16 vuotta. Käytännössä laki ei puutu alaikäisten nuorten keskinäisiin seksisuhteisiin, eikä kondomien ostolla ole alaikärajaa. Saarelaisen mukaan kampanjakondomien tarkoituksena on nostaa seksuaaliterveys puheenaiheeksi.

Saarelaisen mukaan kondomeista ei tullut tapahtumassa negatiivista palautetta, vaan nuorilta saatiin päinvastoin kehuja. Tuotetta aiotaan jatkossakin jakaa yläkoululaisille ja sitä vanhemmille nuorille.

– Niin kuin tiedetään, myös yläasteikäiset harrastavat jo seksiä, eikä se ole meidän mielestämme ihmeellinen asia, Saarelainen kommentoi.

Kondomeita on ollut Sdp:n kampanjatuotteina myös aiemmin. Kesällä 2013 kondomin antaminen 8-vuotiaalle tytölle herätti hämmennystä Ylöjärvellä pidetyillä markkinoilla. Tuolloin Kurun Sosialidemokraattien puheenjohtaja arvioi, että kyseessä oli erehdys, ja pahoitteli asiaa.